එහිදී තීරණය කර ඇත්තේ, සෞඛ්‍ය මාර්ගෝපදේශවලට යටත්ව විශ්වවිද්‍යාලවල අධ්‍යයන කටයුතු යළි ආරම්භ කිරීමටයි.ඒ අනුව අද සිට විශ්වවිද්‍යාල ආරම්භ කිරීමට උප කුලපතිවරුන්ට බලය ලබා දී ඇති බවයි විශ්වවිද්‍යාල ප්‍රතිපාදන කොමිසමේ සභාපති මහාචාර්ය සම්පත් අමරතුංග ප්‍රකාශ කළේ.අද දෙවන දිනටත් දිවයිනේ පාසල්වල ප්‍රාථමික අංශවල අධ්‍යයන කටයුතු සිදු කෙරෙනවා.ගුරු විදුහල්පතිවරුන් අදත් අකුරට වැඩ කිරීමේ වෘත්තීය ක්‍රියාමාර්ගයක නිරත වන අතර කොළඹ අද පැවති මාධ්‍ය හමුවකට එක්වෙමින් නියෝජ්‍ය සෞඛ්‍ය සේවා අධ්‍යක්ෂ විශේෂඥ වෛද්‍ය හේමන්ත හේරත් ප්‍රකාශ කළේ, උද්ඝෝෂණ සිදු කිරීම සඳහා ඒකරාශී වීම කොරෝනා වෛරසය පැතිර යාමට හේතු විය හැකි බවයි.එසේම වාර ප්‍රවේශ පත්‍ර ලබා ගත් අයට පමණක් දුම්රියෙන් ගමන් කිරීමට අද දිනයේත් අවස්ථාව ලබා දී ඇති අතර, ඇතැම් මඟීන් ප්‍රකාශ කළේ, දුම්රිය තුළ තදබදයක් පවතින බවයි.මේ අතර කොරෝනා එන්නතේ තුන්වැනි මාත්‍රාව ලබාදීම මෙරට වෙසෙන චීන ජාතිකයින්ගෙන් ආරම්භ වී ඇති අතර, පසුගිය 22 වැනි දා සිට ඊයේ දිනය දක්වා චීන ජාතිකයින් 3300කට සයිනොෆාම් එන්නතේ තුන් වැනි මාත්‍රාව ලබාදුන් බව කොළඹ පිහිටි චීන තානාපති කාර්යාලය සදහන් කළා.